Ramaphosa in selfkwarantynPres. Cyril Ramaphosa. Foto: Elmond Jiyane/GCIS Pres. Cyril Ramaphosa is in selfkwarantyn nadat ’n gas by ’n ete wat die president oor die naweek bygewoon het, positief vir Covid-19 getoets het. Tyrone Seale, waarnemende woordvoerder van Ramaphosa, sê die president het Saterdag ’n geldinsamelingsgeleentheid van die Adopt-a-School-stigting bygewoon. Dié stigting is ’n vennootsentiteit van die Cyril Ramaphosa-stigting. Altesaam 35 gaste het die betrokke ete by ’n hotel in Johannesburg bygewoon. “Die geleentheid het die Covid-19-protokolle en voorskrifte oor sifting, sosiale afstand en die dra van maskers streng nagekom. Die president het nes die ander gaste slegs sy masker verwyder toe hy geëet en die gaste toegespreek het,” sê Seale. Een van die gaste het egter Sondag simptome van die koronavirus begin toon en is Maandag getoets voordat die toetsuitslae Dinsdag positief teruggekom het. “Die stigting het van hierdie verwikkeling kennis geneem en dit gister met gaste gedeel, enkele ure nadat die president die onthulling van ŉ beeld van die bevrydingsikoon OR Tambo en die amptelike opening van ŉ nuwe Radisson-hotel en konferensie-sentrum in Ekurhuleni bygewoon het.” Ramaphosa ondergaan egter gereeld siftingstoetse deur die Suid-Afrikaanse Militêre Gesondheidsdiens en onderwerp homself aan siftingstoetse by die lokale waar hy geleenthede bywoon. “Die president toon tans geen simptome nie en sal dadelik getoets word sou hy simptome begin toon.” Ramaphosa sal tot verdere kennisgewing sy pligte op ’n afstand uitvoer.